KIRJALLINEN KYSYMYS P-3360/00

esittäjä(t): Mihail Papayannakis (GUE/NGL) komissiolle

(20. lokakuuta 2000)

Aihe: Kreikan teurastamoiden tilanne

Akhaian läänissä suljettiin komission määräyksestä 1. lokakuuta 2000 kolme teurastamoa, koska ne eivät täyttäneet hygieniavaatimuksia. Kun otetaan huomioon teurastamoiden lihahygieniaa koskevat velvollisuudet ja vaikutukset kuluttajien terveyteen, voisiko komissio ilmoittaa minulle, onko se tyytyväinen Kreikan teurastamoiden nykyaikaistamistahtiin ja miten se arvioi yleisesti kehitystä tällä alalla, jota se myös rahoittaa? Kuinka paljon määrärahoja on myönnetty teurastamoiden nykyaikaistamiseen, minkä verran niitä on otettu käyttöön ja mitkä ovat saavutetut tulokset?

Voisiko komissio ilmoittaa, missä määrin Kreikassa noudatetaan seuraavia direktiivejä:

- 93/118/EY(1) ja 96/43(2) tuoreen lihan ja siipikarjanlihan terveystarkastusten ja -valvonnan rahoittamisesta

- 97/12/EY(3) eläinten terveyteen liittyvistä ongelmista yhteisön sisäisessä nautaeläinten ja sikojen kaupassa

- 97/76/EY(4) jauhettuun lihaan, lihavalmisteisiin ja tiettyihin muihin eläinperäisiin tuotteisiin sovellettavista säännöistä

- 97/78/EY(5) ja 97/79/EY(6) kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista.

Onko Kreikka ryhtynyt toimiin kaikkien edellä mainittujen direktiivien täytäntöönpanemiseksi? Jos on, sovelletaanko niitä asianmukaisesti? Jos ei, onko käynnistetty yhteisön lainsäädännön rikkomismenettelyt ja missä vaiheessa menettelyt ovat kunkin direktiivin osalta?

(1) EYVL L 340, 31.12.1993, s. 15.

(2) EYVL L 162, 1.7.1996, s. 1.

(3) EYVL L 109, 25.4.1997, s. 1.

(4) EYVL L 10, 16.1.1998, s. 25.

(5) EYVL L 24, 30.1.1998, s. 9.

(6) EYVL L 24, 30.1.1998, s. 31.

David Byrnen komission puolesta antama vastaus

(20. joulukuuta 2000)

Komission elintarvike- ja eläinlääkintätoimisto tekee säännöllisesti tarkastuksia jäsenvaltioiden teurastamoihin varmistaakseen mm. sen, että niissä noudatetaan yhteisön hygieniasäännöksiä.

Kreikkalaisten siipikarjateurastamojen tarkastuksessa ilmeni, että teurastamojen toiminnassa on puutteita. Elintarvike- ja eläinlääkintätoimisto teki syyskuussa 2000 tarkastuksen sika- ja nautateurastamoihin. Komissio määrittää lähiaikoina valmistuvan tarkastusraportin perusteella toimenpiteet, joihin se ryhtyy varmistaakseen, että yhteisön lainsäädäntöä noudatetaan asianmukaisesti.

Komissio seuraa tarkasti erityisesti eläinlääkintäalan direktiivien saattamista osaksi kansallista lainsäädäntöä. Kreikka on jättänyt ilmoittamatta arvoisan parlamentin jäsenen mainitsemia direktiivejä koskevat kansalliset toimet, ja sitä vastaan onkin käynnistetty EY:n perustamissopimuksen 226 artiklan (ent. 169 artiklan) mukaisia rikkomismenettelyjä. Direktiivejä 97/76/EY ja 97/78/EY koskevat rikkomismenettelyt, jotka etenivät perustellun lausunnon antamiseen saakka, voitiin lopettaa sen jälkeen, kun Kreikan viranomaiset olivat saattaneet direktiivit osaksi kansallista lainsäädäntöä. Direktiivejä 97/12/EY (virallinen ilmoitus lähetetty vuonna 2000) ja 97/79/EY (perusteltu lausunto annettu vuonna 2000) koskevat menettelyt ovat edelleen käynnissä. Direktiivien 93/118/EY ja 96/43/EY osalta komission täytyi käynnistää rikkomismenettely EY:n perustamissopimuksen 228 artiklan nojalla, koska Kreikka ei ollut noudattanut yhteisöjen tuomioistuimen vuonna 1998 ja 1999 antamia tuomioita. Näistä menettelyistä laaditaan parhaillaan virallista ilmoitusta (direktiivi 96/43/EY) ja perusteltua lausuntoa (direktiivi 93/118/EY).

Kun teurastamojen nykyaikaistamiseen myönnetään yhteisön rahoitusta, tähdätään luonnollisesti teurastamojen terveysstandardien saattamiseen yhteisön standardien tasolle. Komission saamien tietojen mukaan teurastamoille oli vuoden 1999 loppuun mennessä myönnetty maataloustuotteiden jalostamisen ja kaupan pitämisen edellytysten parantamisesta 20 päivänä toukokuuta annetun neuvoston asetuksen (EY) N:o 951/97(1) mukaista, liha-alan tukea yhteensä 36,8 miljoonaa euroa. Tästä summasta Euroopan maatalouden ohjaus- ja tukirahaston (EMOTR) ohjaus-osaston tukiosuus ohjelmakautena 19941999 oli 17,8 miljoonaa euroa. Rahoitus koski 100 teurastamoa. Syyskuun 2000 loppuun mennessä oli saatu valmiiksi 28 teurastamon nykyaikaistamistyöt, mikä vastaa 28 prosentin toteutumisastetta (loppuunsaatetut hankkeet). Osuus ei ole kovinkaan korkea, jos sitä verrataan muilla jalostusaloilla loppuunsaatettujen hankkeiden painotettuun keskiarvoon, esimerkiksi edellä mainitun asetuksen mukaiseen maataloustuotteiden markkinointiin Kreikassa. Hankkeiden toteutus ja maksut voivat ulottua myös vuosille 2000 ja 2001.

Komission mielestä kreikkalaisten teurastamojen nykyaikaistaminen on edennyt huomattavan hitaasti siitäkin huolimatta, että alan nykyaikaistamiseen tarkoitetut investoinnit ovat vaikeita ja etenevät hitaasti.

(1) EYVL L 142, 2.6.1997.